Vuosia jatkuneen hyväksikäytön selvittely on vireillä Oulun käräjäoikeudessa. Kuva: Teija Soini

Oulun käräjäoikeudessa on vireillä erittäin poikkeuksellinen seksuaalirikosjuttu.

Syyttäjä vaatii ulkomaalaistaustaiselle miehelle tuomiota törkeästä lapsen seksuaalisesta hyväksikäytöstä Oulussa.

Mies ei ole tiettävästi ollut Suomessa enää vuosiin.

Kalevan saamien tietojen mukaan isä hyväksikäytti tytärtään monta vuotta. Hän tuli useita kertoja raskaaksi, hänelle tehtiin lukuisia abortteja ja hän synnytti isälleen lapsen.

Lapin yliopiston rikosoikeuden professori Minna Kimpimäki pitää tällaista menettelyä poikkeuksellisen törkeänä lapsen seksuaalisena hyväksikäyttönä.

– Toiminta on ollut pitkäkestoista ja sisältänyt toistuvia sukupuoliyhteyksiä. Lisäksi väitetty tekijä on uhrin isä, eli henkilö, johon lapsen pitäisi voida luottaa ja josta hän on erityisen riippuvainen.

Professori: Lastensuojelun kontrolli petti täysin

Lapin yliopiston rikosoikeuden emeritaprofessorin Terttu Utriaisen mukaan Oulun kaupungin lastensuojelu on saattanut syyllistyä asiassa rikoksiin. Hänen mielestään on syytä tutkia, ovatko sen työntekijät syyllistyneet asiassa rikoksiin jättäessään puuttumatta asiaan.

– Kontrolli on pettänyt täysin. Laiminlyönnit ovat aivan selviä. Pitää tutkia, ovatko ne (rikokset) vanhentuneet.

Utriaisen mielestä tapaus antaa Oulun lastensuojelun toiminnasta ”aivan ihmeellisen kuvan”.

– Raskauden keskeytyksiä on ollut niin paljon, että tottakai he ovat tienneet hyväksikäytöstä. Sitä ei ole vain haluttu nähdä.

Oulun kaupungin lastensuojelun palvelupäällikkö Teija Sulisalo ei kertomansa mukaan voi kommentoida yksittäisten asiakkaiden asioita salassapitosäädösten vuoksi mitenkään.

Lue hyväksikäytetyksi joutuneen Olivian pysäyttävä kertomus lauantain Kalevasta.

Päivitys 2.10. kello 11.47: Lisätty tieto siitä, ettei mies ole tiettävästi ollut Suomessa vuosiin.